Сярод дакументаў калекцыі пергаментных грамат Нацыянальнага гістарычнага архіва Беларусі (НГАБ), якія па праву ўваходзяць у спіс самых каштоўных архіўных крыніц са скарбніцы Нацыянальнага архіўнага фонда Рэспублікі Беларусь (НАФ РБ), для прадстаўлення на выставе “Год Роднай зямлі” намі быў выбраны дарчы ліст Дашкі Яцкевіча Храбтовіча царкве Прысвятой Божай Маці Лаўрышаўскага манастыра на двух падданых у Шчорсах ад 5 верасня 1488 г. Гэты дароўны запіс (фундуш) з’яўляецца не толькі адным з самых старажытных пергаментных дакументаў НАФ РБ, але і важнай крыніцай па гісторыі Лаўрышаўскага манастыра - старадаўняга цэнтра летапісання Беларусі, заснаванага ў ХІІІ ст. у якасці апоры праваслаўнай хрысціянізацыі ВКЛ.